title: Rozhodnutie Rady 2006/477/SZBP z  30. júna 2006  o uzavretí Dohody medzi Európskou úniou a Bývalou juhoslovanskou republikou Macedónsko o účasti Bývalej juhoslovanskej republiky Macedónsko na vojenskej operácii krízového manažmentu Európskej únie v Bosne a Hercegovine (operácia ALTHEA)

text:
               11.7.2006

               SK

               Úradný vestník Európskej únie

               L 188/9

         ROZHODNUTIE RADY 2006/477/SZBP
   z 30. júna 2006
   o uzavretí Dohody medzi Európskou úniou a Bývalou juhoslovanskou republikou Macedónsko o účasti Bývalej juhoslovanskej republiky Macedónsko na vojenskej operácii krízového manažmentu Európskej únie v Bosne a Hercegovine (operácia ALTHEA)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 24,
   so zreteľom na odporúčanie predsedníctva,
   keďže:

               (1)

               Dňa 12. júla 2004 Rada prijala jednotnú akciu 2004/570/SZBP o vojenskej operácii Európskej únie v Bosne a Hercegovine (1).

               (2)

               Článok 11 ods. 3 tejto jednotnej akcie ustanovuje, že podrobnosti o účasti tretích štátov sa majú upraviť v dohode v súlade s článkom 24 zmluvy.

               (3)

               Po udelení oprávnenia zo strany Rady 13. septembra 2004 predsedníctvo s pomocou generálneho tajomníka/vysokého splnomocnenca prerokovalo Dohodu medzi Európskou úniou a Bývalou juhoslovanskou republikou Macedónsko o účasti Bývalej juhoslovanskej republiky Macedónsko na vojenskej operácii krízového manažmentu Európskej únie v Bosne a Hercegovine (operácia ALTHEA).

               (4)

               Táto dohoda by sa mala schváliť,

         ROZHODLA TAKTO:
   Článok 1
   Dohoda medzi Európskou úniou a Bývalou juhoslovanskou republikou Macedónsko o účasti Bývalej juhoslovanskej republiky Macedónsko na vojenskej operácii krízového manažmentu Európskej únie v Bosne a Hercegovine (operácia ALTHEA) sa týmto v mene Európskej únie schvaľuje.
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) na podpis dohody s cieľom zaviazať Európsku úniu.
   Článok 3
   Toto rozhodnutie nadobúda účinnosť dňom jeho prijatia.
   Článok 4
   Toto rozhodnutie sa uverejní v Úradnom vestníku Európskej únie.

      V Bruseli 30. júna 2006

            Za Radu

            predsedníčka

         U. PLASSNIK

      (1)  Ú. v. EÚ L 252, 28.7.2004, s. 10.
    ---documentbreak---

               11.7.2006

               SK

               Úradný vestník Európskej únie

               L 188/10

         PREKLAD
   DOHODA
   medzi Európskou úniou a Bývalou juhoslovanskou republikou Macedónsko o účasti Bývalej juhoslovanskej republiky Macedónsko na vojenskej operácii krízového manažmentu Európskej únie v Bosne a Hercegovine (operácia ALTHEA)
   EURÓPSKA ÚNIA (EÚ)
   na jednej strane a
   BÝVALÁ JUHOSLOVANSKÁ REPUBLIKA MACEDÓNSKO
   na strane druhej,
   ďalej len „strany“,
   BERÚC DO ÚVAHY:

               —

               prijatie jednotnej akcie 2004/570/SZBP z 12. júla 2004 o vojenskej operácii Európskej únie v Bosne a Hercegovine (1) Radou Európskej únie,

               —

               pozvanie Bývalej juhoslovanskej republiky Macedónsko na účasť na operácii vedenej EÚ,

               —

               odporúčanie veliteľa operácie EÚ a vojenského výboru EÚ schváliť účasť ozbrojených síl Bývalej juhoslovanskej republiky Macedónsko na operácii vedenej EÚ,

               —

               rozhodnutie Politického a bezpečnostného výboru BiH/3/2004 z 29. septembra 2004 o zriadení Výboru prispievateľov na vojenskú operáciu Európskej únie v Bosne a Hercegovine (2),

               —

               rozhodnutie Politického a bezpečnostného výboru BiH/8/2006 z 15. marca 2006, ktorým sa mení a dopĺňa rozhodnutie BiH/1/2004 o prijatí príspevkov tretích štátov na vojenskú operáciu Európskej únie v Bosne a Hercegovine, a rozhodnutie BiH/3/2004 o zriadení Výboru prispievateľov na vojenskú operáciu Európskej únie v Bosne a Hercegovine,

         SA DOHODLI TAKTO:
   Článok 1
   Účasť na operácii
   1.   Bývalá juhoslovanská republika Macedónsko sa pripája k jednotnej akcii 2004/570/SZBP z 12. júla 2004 o vojenskej operácii Európskej únie v Bosne a Hercegovine a ku každej jednotnej akcii alebo rozhodnutiu, ktorým Rada Európskej únie rozhodne o rozšírení vojenskej operácie krízového manažmentu EÚ v súlade s ustanoveniami tejto dohody a akýmikoľvek požadovanými vykonávacími opatreniami.
   2.   Príspevok Bývalej juhoslovanskej republiky Macedónsko na vojenskú operáciu krízového manažmentu EÚ sa nedotýka autonómie rozhodovania Európskej únie.
   3.   Bývalá juhoslovanská republika Macedónsko zabezpečuje, aby jej ozbrojené sily a personál, ktorý sa zúčastňuje na vojenskej operácii krízového manažmentu EÚ, vykonával svoju misiu v súlade s:

               —

               jednotnou akciou 2004/570/SZBP a prípadnými následnými zmenami a doplneniami,

               —

               operačným plánom,

               —

               vykonávacími opatreniami.

         4.   Ozbrojené sily a personál, ktorých v rámci operácie vysiela Bývalá juhoslovanská republika Macedónsko, vykonávajú svoje služobné povinnosti a konajú výhradne v záujme vojenskej operácie krízového manažmentu EÚ.
   5.   Bývalá juhoslovanská republika Macedónsko včas oboznamuje veliteľa operácie EÚ o každej zmene týkajúcej sa jej účasti na operácii.
   Článok 2
   Postavenie ozbrojených síl
   1.   Postavenie ozbrojených síl a personálu, ktorých v rámci vojenskej operácie krízového manažmentu EÚ vysiela Bývalá juhoslovanská republika Macedónsko, sa spravuje ustanoveniami o postavení ozbrojených síl, ak existujú, dohodnutými medzi Európskou úniou a hostiteľskou krajinou.
   2.   Postavenie ozbrojených síl a personálu vyslaných na veliteľstvo alebo do veliteľských štruktúr umiestnených mimo Bosny a Hercegoviny sa riadi dohovormi medzi veliteľstvom a dotknutými veliteľskými štruktúrami a Bývalou juhoslovanskou republikou Macedónsko.
   3.   Bez toho, aby boli dotknuté ustanovenia o postavení ozbrojených síl uvedené v odseku 1, Bývalá juhoslovanská republika Macedónsko uplatňuje súdnu právomoc nad svojimi ozbrojenými silami a personálom, ktorý sa zúčastňuje na vojenskej operácii krízového manažmentu EÚ.
   4.   Bývalá juhoslovanská republika Macedónsko je zodpovedná za prerokovanie každej sťažnosti súvisiacej s účasťou na operácii vojenského krízového manažmentu EÚ, ktorú predloží alebo ktorá sa týka niektorého z príslušníkov jej ozbrojených síl alebo jej personálu. Bývalá juhoslovanská republika Macedónsko je zodpovedná za začatie konania, najmä súdneho alebo disciplinárneho, voči svojim ozbrojeným silám a personálu v súlade so svojimi zákonmi a právnymi predpismi.
   5.   Bývalá juhoslovanská republika Macedónsko sa zaväzuje vypracovať vyhlásenie s ohľadom na vzdanie sa nárokov na úhradu voči každému štátu, ktorý sa zúčastňuje na vojenskej operácii krízového manažmentu EÚ, a zaväzuje sa tak urobiť pri podpísaní tejto dohody.
   6.   Európska únia sa zaväzuje zabezpečiť, aby členské štáty dali vyhlásenie s ohľadom na vzdanie sa nárokov na úhradu v súvislosti s účasťou Bývalej juhoslovanskej republiky Macedónsko na vojenskej operácii krízového manažmentu EÚ, a zaväzuje sa tak urobiť pri podpísaní tejto dohody.
   Článok 3
   Utajované skutočnosti
   1.   Bývalá juhoslovanská republika Macedónsko prijíma primerané opatrenia s cieľom zabezpečiť, aby utajované skutočnosti EÚ boli chránené v súlade s bezpečnostnými nariadeniami Rady Európskej únie, ktoré sú predmetom rozhodnutia Rady 2001/264/ES z 19. marca 2001 (3), a v súlade s ďalšími usmerneniami vydanými príslušnými orgánmi vrátane veliteľa operácie EÚ.
   2.   Ak EÚ a Bývalá juhoslovanská republika Macedónsko uzavreli dohodu o bezpečnostných postupoch pri výmene utajovaných skutočností, ustanovenia takejto dohody sa uplatňujú v súvislosti s vojenskou operáciou krízového manažmentu EÚ.
   Článok 4
   Velenie
   1.   Všetci príslušníci ozbrojených síl a personál, ktorí sa zúčastňujú na vojenskej operácii krízového manažmentu EÚ, zostávajú v plnom rozsahu pod velením svojich vnútroštátnych orgánov.
   2.   Vnútroštátne orgány odovzdajú operatívne a taktické velenie a/alebo kontrolu svojich ozbrojených síl a personálu veliteľovi operácie EÚ. Veliteľ operácie EÚ má právo delegovať svoje právomoci.
   3.   Bývalá juhoslovanská republika Macedónsko má rovnaké práva a povinnosti týkajúce sa každodenného manažmentu operácie ako zúčastnené členské štáty Európskej únie.
   4.   Veliteľ operácie EÚ môže po porade s Bývalou juhoslovanskou republikou Macedónsko kedykoľvek požiadať Bývalú juhoslovanskú republiku Macedónsko, aby zrušila svoj príspevok.
   5.   Bývalá juhoslovanská republika Macedónsko vymenuje vysokého vojenského zástupcu (SMR), ktorý má za úlohu zastupovať jej národný kontingent na vojenskej operácii krízového manažmentu EÚ. SMR sa radí s veliteľom ozbrojených síl EÚ vo všetkých záležitostiach týkajúcich sa operácie a zodpovedá za každodennú disciplínu kontingentu.
   Článok 5
   Finančné aspekty
   1.   Bývalá juhoslovanská republika Macedónsko znáša všetky náklady spojené so svojou účasťou na operácii, pokiaľ tieto náklady nepodliehajú spoločnému financovaniu, ako je ustanovené v právnych nástrojoch uvedených v článku 1 ods. 1 tejto dohody, ako aj v rozhodnutí Rady 2004/197/SZBP z 23. februára 2004, ktorým sa ustanovuje mechanizmus správy financovania spoločných nákladov na operácie EÚ s vojenskými alebo obrannými dôsledkami (4).
   2.   V prípade úmrtia, úrazu, straty alebo škody spôsobenej fyzickej alebo právnickej osobe pochádzajúcej zo štátu/štátov, na ktorého/ktorých území operácia prebieha, Bývalá juhoslovanská republika Macedónsko po určení svojej zodpovednosti zaplatí náhradu škody za podmienok uvedených v ustanoveniach o postavení ozbrojených síl, ak existujú, ako je uvedené v článku 2 ods. 1 dohody.
   Článok 6
   Dohovory na vykonávanie dohody
   Generálny tajomník Rady Európskej únie/vysoký splnomocnenec pre spoločnú zahraničnú a bezpečnostnú politiku a príslušné orgány Bývalej juhoslovanskej republiky Macedónsko uzavrú všetky potrebné technické a správne dohovory súvisiace s vykonávaním tejto dohody.
   Článok 7
   Neplnenie záväzkov
   Ak si jedna zo strán neplní svoje záväzky ustanovené v predchádzajúcich článkoch, druhá strana má právo túto dohodu ukončiť formou oznámenia s jednomesačnou výpovednou lehotou.
   Článok 8
   Urovnávanie sporov
   Spory týkajúce sa výkladu alebo uplatňovania tejto dohody sa medzi stranami riešia diplomatickou cestou.
   Článok 9
   Platnosť
   1.   Táto dohoda nadobúda platnosť prvým dňom prvého mesiaca po tom, ako sa strany navzájom informovali, že ukončili vnútorné postupy potrebné na tento účel.
   2.   Táto dohoda sa predbežne vykonáva odo dňa podpisu.
   3.   Táto dohoda zostáva v platnosti, pokiaľ Bývalá juhoslovanská republika Macedónsko prispieva na operáciu.

      V Bruseli 30. júna 2006 v anglickom jazyku v štyroch kópiách.

            Za Európsku úniu

            Za Bývalú juhoslovanskú republiku Macedónsko

      (1)  Ú. v. EÚ L 252, 28.7.2004, s. 10.

      (2)  Ú. v. EÚ L 325, 28.10.2004, s. 64. Rozhodnutie naposledy zmenené a doplnené rozhodnutím BiH/8/2006 (Ú. v. EÚ L 96, 5.4.2006, s. 14).

      (3)  Ú. v. ES L 101, 11.4.2001, s. 1. Rozhodnutie naposledy zmenené a doplnené rozhodnutím 2005/952/ES (Ú. v. EÚ L 346, 29.12.2005, s. 18).

      (4)  Ú. v. EÚ L 63, 28.2.2004, s. 68. Rozhodnutie naposledy zmenené a doplnené rozhodnutím 2005/68/SZBP (Ú. v. EÚ L 27, 29.1.2005, s. 59).
   VYHLÁSENIA
   uvedené v článku 2 ods. 5 a 6 dohody
   Vyhlásenie členských štátov EÚ:
   „Členské štáty EÚ, ktoré uplatňujú jednotnú akciu EÚ 2004/570/SZBP z 12. júla 2004 o vojenskej operácii Európskej únie v Bosne a Hercegovine, sa budú usilovať v miere, v akej to ich vnútroštátny právny systém dovoľuje, vzdať sa podľa možnosti nárokov na náhradu voči Bývalej juhoslovanskej republike Macedónsko v prípade úrazu alebo smrti ich personálu, alebo škody, alebo straty majetku v ich vlastníctve, ktorý sa používa pri operácii krízového manažmentu EÚ, ak takýto úraz, smrť, škodu alebo stratu:

               —

               zapríčinil personál Bývalej juhoslovanskej republiky Macedónsko pri výkone svojich služobných povinností súvisiacich s operáciou krízového manažmentu EÚ okrem prípadov hrubej nedbanlivosti alebo úmyselného zneužitia úradnej moci alebo

               —

               vznikli používaním akéhokoľvek majetku vo vlastníctve Bývalej juhoslovanskej republiky Macedónsko za podmienky, že majetok sa používal v súvislosti s operáciou, s výnimkou prípadov hrubej nedbanlivosti alebo úmyselného zneužitia úradnej moci personálom operácie krízového manažmentu EÚ z Bývalej juhoslovanskej republiky Macedónsko, ktorý tento majetok používal.“

         Vyhlásenie Bývalej juhoslovanskej republiky Macedónsko:
   „Bývalá juhoslovanská republika Macedónsko, ktorá uplatňuje jednotnú akciu EÚ 2004/570/SZBP z 12. júla 2004 o vojenskej operácii Európskej únie v Bosne a Hercegovine, sa bude usilovať v miere, v akej to jej vnútroštátny právny systém dovoľuje, vzdať sa podľa možnosti nárokov na náhradu voči každému štátu zúčastňujúcemu sa operácie krízového manažmentu EÚ v prípade úrazu alebo smrti jeho personálu, alebo škody, alebo straty majetku v ich vlastníctve, ktorý sa používa pri operácii krízového manažmentu EÚ, ak takýto úraz, smrť, škodu alebo stratu:

               —

               zapríčinil personál pri výkone svojich služobných povinností súvisiacich s operáciou krízového manažmentu EÚ okrem prípadov hrubej nedbanlivosti alebo úmyselného zneužitia úradnej moci alebo

               —

               vznikli v dôsledku používania majetku vo vlastníctve štátov zúčastňujúcich sa na operácii krízového manažmentu EÚ za podmienky, že majetok sa používal v súvislosti s operáciou, a s výnimkou prípadov hrubej nedbanlivosti alebo úmyselného zneužitia úradnej moci personálom operácie krízového manažmentu EÚ, ktorý tento majetok používal.“


title: Rozhodnutie Rady (EÚ) 2015/1878 z 8. októbra 2015, ktorým sa Belgickému kráľovstvu a Poľskej republike povoľuje, aby ratifikovali Budapeštiansky dohovor o Zmluve o preprave tovaru po vnútrozemskej vodnej ceste (CMNI), a Rakúskej republike, aby k nemu pristúpila

text:
               21.10.2015

               SK

               Úradný vestník Európskej únie

               L 276/1

         ROZHODNUTIE RADY (EÚ) 2015/1878
   z 8. októbra 2015,
   ktorým sa Belgickému kráľovstvu a Poľskej republike povoľuje, aby ratifikovali Budapeštiansky dohovor o Zmluve o preprave tovaru po vnútrozemskej vodnej ceste (CMNI), a Rakúskej republike, aby k nemu pristúpila
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 81 ods. 2 v spojení s článkom 218 ods. 6 písm. a),
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               Budapeštiansky dohovor o Zmluve o preprave tovaru po vnútrozemskej vodnej ceste (CMNI) (ďalej len „Budapeštiansky dohovor“ alebo „dohovor“) je významným nástrojom na podporu vnútrozemskej plavby v rámci Európy.

               (2)

               Únia má výlučnú vonkajšiu právomoc najmä v súvislosti s článkom 29 Budapeštianskeho dohovoru, pokiaľ sa ustanovenia tohto článku dotýkajú pravidiel stanovených v nariadení Európskeho parlamentu a Rady (ES) č. 593/2008 (1).

               (3)

               Na Budapeštianskom dohovore sa nemôžu zúčastňovať organizácie regionálnej ekonomickej integrácie, ako je Európska únia. Z tohto dôvodu sa Únia nemôže stať zmluvnou stranou dohovoru.

               (4)

               Ratifikácia dohovoru alebo pristúpenie k nemu by sa preto mali povoliť členským štátom so splavnými vnútrozemskými vodnými cestami, ktoré patria do rozsahu pôsobnosti Budapeštianskeho dohovoru.

               (5)

               Zmluvnými stranami Budapeštianskeho dohovoru sú Belgické kráľovstvo, Bulharská republika, Česká republika, Spolková republika Nemecko, Francúzska republika, Chorvátska republika, Luxemburské veľkovojvodstvo, Maďarsko, Holandské kráľovstvo, Rumunsko a Slovenská republika.

               (6)

               Belgické kráľovstvo ratifikovalo Budapeštiansky dohovor po prijatí nariadenia (ES) č. 593/2008, ktorým Únia získala výlučnú vonkajšiu právomoc. Rada by preto mala Belgickému kráľovstvu dodatočne povoliť, aby tento dohovor ratifikovalo.

               (7)

               Rakúska republika a Poľská republika, ktoré majú splavné vnútrozemské vodné cesty patriace do rozsahu pôsobnosti Budapeštianskeho dohovoru, prejavili záujem stať sa zmluvnými stranami dohovoru.

               (8)

               Ostatné členské štáty sa vyjadrili, že keďže nemajú splavné vnútrozemské vodné cesty patriace do rozsahu pôsobnosti Budapeštianskeho dohovoru, nemajú záujem o ratifikáciu dohovoru ani o pristúpenie k nemu.

               (9)

               Na základe Budapeštianskeho dohovoru môžu zmluvné štáty prijať vyhlásenia k rozsahu jeho pôsobnosti. Rakúska republika a Poľská republika by preto mali prijať vyhlásenia, ktoré sú povolené podľa jeho ustanovení a ktoré považujú za vhodné a potrebné.

               (10)

               Spojené kráľovstvo a Írsko sú viazané nariadením (ES) č. 593/2008 a preto sa zúčastňujú na prijatí a uplatňovaní tohto rozhodnutia.

               (11)

               V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia a nie je ním viazané ani nepodlieha jeho uplatňovaniu,

         PRIJALA TOTO ROZHODNUTIE:
   Článok 1
   Rada týmto povoľuje Belgickému kráľovstvu a Poľskej republike, aby ratifikovali Budapeštiansky dohovor o Zmluve o preprave tovaru po vnútrozemskej vodnej ceste (CMNI), a Rakúskej republike, aby k nemu pristúpila.
   Text dohovoru je pripojený k tomuto rozhodnutiu.
   Článok 2
   Rakúska republika a Poľská republika prijmú príslušné vyhlásenia, ktoré sú povolené podľa ustanovení Budapeštianskeho dohovoru.
   Článok 3
   Toto rozhodnutie nadobúda účinnosť dňom po jeho uverejnení v Úradnom vestníku Európskej únie.
   Článok 4
   Toto rozhodnutie je určené Belgickému kráľovstvu, Rakúskej republike a Poľskej republike.

      V Luxemburgu 8. októbra 2015

            Za Radu

            predseda

         J. ASSELBORN

      (1)  Nariadenie Európskeho parlamentu a Rady (ES) č. 593/2008 zo 17. júna 2008 o rozhodnom práve pre zmluvné záväzky (Rím I) (Ú. v. EÚ L 177, 4.7.2008, s. 6).


title: Rozhodnutie Rady z 28. októbra 2014 , ktorým sa vymenúvajú a nahrádzajú členovia riadiacej rady Európskeho strediska pre rozvoj odborného vzdelávania

text:
               1.11.2014

               SK

               Úradný vestník Európskej únie

               C 387/1

         ROZHODNUTIE RADY
   z 28. októbra 2014,
   ktorým sa vymenúvajú a nahrádzajú členovia riadiacej rady Európskeho strediska pre rozvoj odborného vzdelávania
   (2014/C 387/01)
   RADA EURÓPSKEJ ÚNIE,
   so zreteľom na nariadenie Rady (EHS) č. 337/75 z 10. februára 1975, ktorým sa zriaďuje Európske stredisko pre rozvoj odborného vzdelávania (1), a najmä na jeho článok 4,
   so zreteľom na kandidáta, ktorého navrhla estónska vláda,
   keďže:

               (1)

               Rada rozhodnutím zo 16. júla 2012 (2) vymenovala členov riadiacej rady Európskeho strediska pre rozvoj odborného vzdelávania na obdobie od 18. septembra 2012 do 17. septembra 2015.

               (2)

               Pre Estónsko je k dispozícii jedno miesto člena riadiacej rady strediska v kategórii zástupcov vlády v dôsledku odstúpenia pána Kalleho TOOMA.

               (3)

               Členovia riadiacej rady uvedeného strediska by sa mali vymenovať na zvyšný čas funkčného obdobia, ktoré sa skončí 17. septembra 2015,

         ROZHODLA TAKTO:
   Jediný článok
   Týmto sa na zvyšok funkčného obdobia, ktoré trvá do 17. septembra 2015, za člena riadiacej rady Európskeho strediska pre rozvoj odborného vzdelávania vymenúva:
   ZÁSTUPCOVIA VLÁDY:

               ESTÓNSKO

               pani Rita SIILIVASK

      V Luxemburgu 28. októbra 2014

            Za Radu

            predseda

         G. L. GALLETTI

      (1)  Ú. v. ES L 39, 13.2.1975, s. 1.

      (2)  Ú. v. EÚ C 228, 31.7.2012, s. 3.


title: 2013/590/EÚ: Rozhodnutie Európskeho parlamentu zo 17. apríla 2013 o absolutóriu za plnenie rozpočtu Európskej agentúry pre bezpečnosť sietí a informácií za rozpočtový rok 2011

text:
               16.11.2013

               SK

               Úradný vestník Európskej únie

               L 308/272

      ROZHODNUTIE EURÓPSKEHO PARLAMENTU

   zo 17. apríla 2013
   o absolutóriu za plnenie rozpočtu Európskej agentúry pre bezpečnosť sietí a informácií za rozpočtový rok 2011
   (2013/590/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej agentúry pre bezpečnosť sietí a informácií za rozpočtový rok 2011,

               —

               so zreteľom na správu Dvora audítorov o overení ročnej účtovnej závierky Európskej agentúry pre bezpečnosť sietí a informácií za rozpočtový rok 2011 spolu s odpoveďami agentúry (1),

               —

               so zreteľom na odporúčanie Rady z 12. februára 2013 (05753/2013 – C7-0041/2013),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Európskeho parlamentu a Rady (ES) č. 460/2004 z 10. marca 2004 o zriadení Európskej agentúry pre bezpečnosť sietí a informácií (4), a najmä na jeho článok 17,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu (A7-0100/2013),

               1.

               udeľuje výkonnému riaditeľovi Európskej agentúry pre bezpečnosť sietí a informácií absolutórium za plnenie rozpočtu agentúry za rozpočtový rok 2011;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Európskej agentúry pre bezpečnosť sietí a informácií, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 388, 15.12.2012, s. 135.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 77, 13.3.2004, s. 1.

      (5)  Ú. v. ES L 357, 31.12.2002, s. 72.

         UZNESENIE EURÓPSKEHO PARLAMENTU

      zo 17. apríla 2013
      s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu Európskej agentúry pre bezpečnosť sietí a informácií za rozpočtový rok 2011
      EURÓPSKY PARLAMENT,

                  —

                  so zreteľom na konečnú ročnú účtovnú závierku Európskej agentúry pre bezpečnosť sietí a informácií za rozpočtový rok 2011,

                  —

                  so zreteľom na správu Dvora audítorov o overení ročnej účtovnej závierky Európskej agentúry pre bezpečnosť sietí a informácií za rozpočtový rok 2011 spolu s odpoveďami agentúry (1),

                  —

                  so zreteľom na odporúčanie Rady z 12. februára 2013 (05753/2013 – C7-0041/2013),

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

                  —

                  so zreteľom na nariadenie Európskeho parlamentu a Rady (ES) č. 460/2004 z 10. marca 2004 o zriadení Európskej agentúry pre bezpečnosť sietí a informácií (4), a najmä na jeho článok 17,

                  —

                  so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

                  —

                  so zreteľom na článok 77 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu (A7-0100/2013),

                  A.

                  keďže Dvor audítorov vyhlásil, že získal primeranú istotu o tom, že účtovná závierka za rozpočtový rok 2011 je spoľahlivá a že príslušné operácie sú zákonné a správne;

                  B.

                  keďže 10. mája 2012 Európsky parlament udelil výkonnému riaditeľovi Európskej agentúry pre bezpečnosť sietí a informácií (ďalej len „agentúra“) absolutórium za plnenie rozpočtu agentúry za rozpočtový rok 2010 (6) a v uznesení, ktoré je súčasťou rozhodnutia o absolutóriu, Európsky parlament okrem iného:

                              —

                              vyjadril znepokojenie nad tým, že Dvor audítorov uviedol prenesené rozpočtové prostriedky na nasledujúci rok v objeme 19 % celkového rozpočtu agentúry,

                              —

                              vyzval agentúru, aby:

                              —

                              vypracovala podrobný zoznam fyzického inventára a zabezpečila správnosť účtovných zápisov,

                              —

                              zlepšila transparentnosť odhadov a vyvodzovania zodpovednosti,

                              —

                              posilnila svoje postupy schvaľovania verejného obstarávania na úrovni rozhodovania o financovaní a pracovného programu,

                              —

                              zabezpečila zrozumiteľné zverejnenie informácií o výnimkách vo svojej výročnej správe o činnosti,

                              —

                              zabezpečila primerané opatrenia na základe potenciálnych nezrovnalostí,

                              —

                              vypracovala následné kontroly a podala o nich správu;

                  C.

                  keďže celkový rozpočet agentúry na rok 2011 bol 8 102 921 EUR, čo je v porovnaní s rokom 2010 (8 133 188 EUR) zníženie o 0,003 %; keďže počiatočný príspevok Únie do rozpočtu agentúry na rok 2011 predstavoval 7 931 858 EUR (7) v porovnaní so sumou 7 928 200 EUR v roku 2010,

         Rozpočtové a finančné hospodárenie

                  1.

                  pripomína, že počiatočný príspevok Únie na rok 2011 predstavoval 7 931 858 EUR; konštatuje, že plnenie rozpočtu sa v porovnaní s predchádzajúcim rokom zlepšilo;

                  2.

                  na základe ročnej účtovnej závierky berie na vedomie, že počiatočný rozpočet agentúry na rok 2011 predstavoval 7 931 858 EUR; konštatuje však, že správna rada rozpočet zmenila, tak aby zohľadňoval príspevok krajín Európskeho združenia voľného obchodu vo výške 171 063 EUR;

                  3.

                  na základe ročnej účtovnej závierky konštatuje, že rozpočtové prostriedky boli zaviazané vo výške 100 % v porovnaní s 99,95 % v roku 2010, pričom platby dosiahli 85,82 % celkových spravovaných rozpočtových prostriedkov v porovnaní s úrovňou 75,46 % v roku 2010;

         Prenesené rozpočtové prostriedky

                  4.

                  na základe ročnej účtovnej závierky konštatuje, že zo zmluvne dohodnutých, ale zatiaľ nezaplatených viazaných rozpočtových prostriedkov na konci roka 2011 bolo 1 166 895 EUR prenesených do roku 2012; ďalej konštatuje, že celková suma prenesených rozpočtových prostriedkov, ktoré boli zrušené (t. j. boli prenesené z roka 2010 a neboli vyplatené v roku 2011), v roku 2011 predstavovala 130 133 EUR;

                  5.

                  je znepokojený skutočnosťou, že Dvor audítorov opäť oznámil prenesenie 33 % prostriedkov operačného rozpočtu agentúry (hlava III); vyjadruje obavy, že táto situácia svedčí o oneskoreniach vo vykonávaní činnosti agentúry, ktoré sú financované z hlavy III, a je v rozpore so zásadou ročnej platnosti rozpočtu; opäť naliehavo vyzýva agentúru, aby informovala orgán udeľujúci absolutórium o opatreniach prijatých na riešenie tohto nedostatku; ďalej konštatuje, že situácia sa v porovnaní s predchádzajúcim rokom (52 %) zlepšila;

                  6.

                  pripomína, že Dvor audítorov oznámil prenesenie 34 % prostriedkov administratívneho rozpočtu agentúry (hlava II); konštatuje, že táto situácia je v rozpore so zásadou ročnej platnosti rozpočtu; opäť naliehavo vyzýva agentúru, aby informovala orgán udeľujúci absolutórium o opatreniach prijatých na riešenie tohto nedostatku;

         Postupy obstarávania

                  7.

                  berie na vedomie, že podľa správy Dvora audítorov musí agentúra zlepšiť dokumentovanie dlhodobého majetku, keďže nákupy dlhodobého majetku sa zaznamenávajú podľa faktúr, a nie podľa jednotlivých položiek; naliehavo vyzýva agentúru, aby informovala orgán udeľujúci absolutórium o opatreniach prijatých na riešenie tohto nedostatku;

         Postupy prijímania zamestnancov

                  8.

                  konštatuje, že neboli prijaté žiadne adekvátne opatrenia s cieľom riešiť nedostatok transparentnosti postupov prijímania zamestnancov, na ktoré poukázal Dvor audítorov v roku 2010, a že Dvor audítorov opäť informoval, že agentúra musí zlepšiť transparentnosť týchto postupov; vyzýva agentúru, aby informovala orgán udeľujúci absolutórium o opatreniach prijatých na riešenie tohto nedostatku; domnieva sa, že niektoré ustanovenia služobného poriadku môžu predstavovať značnú administratívnu záťaž; preto vyzýva Komisiu, aby umožnila určitú mieru zjednodušenia podľa článku 110 služobného poriadku, pokiaľ ide o agentúry;

                  9.

                  pokiaľ ide o ďalšie poznámky horizontálnej povahy, ktoré sú súčasťou rozhodnutia o absolutóriu, odvoláva sa na svoje uznesenie zo 17. apríla 2013 (8) o výkonnosti, finančnom hospodárení a kontrole agentúr.

         (1)  Ú. v. EÚ C 388, 15.12.2012, s. 135.

         (2)  Ú. v. ES L 248, 16.9.2002, s. 1.

         (3)  Ú. v. EÚ L 298, 26.10.2012, s. 1.

         (4)  Ú. v. EÚ L 77, 13.3.2004, s. 1.

         (5)  Ú. v. ES L 357, 31.12.2002, s. 72.

         (6)  Ú. v. EÚ L 286, 17.10.2012, s. 221.

         (7)  Ročná účtovná závierka za rozpočtový rok 2011, s. 20.

         (8)  Prijaté texty, P7_TA(2013)0134 (pozri stranu 374 tohto úradného vestníka).